**ПРЕПОРУКЕ ЗА ПРЕВЕНЦИЈУ ИНФЕКЦИЈЕ COVID-19 У ПРЕДШКОЛСКИМ УСТАНОВАМА У ОКВИРУ ПОСТУПНОГ УБЛАЖАВАЊА МЕРА ВЕЗАНИХ ЗА СПРЕЧАВАЊЕ ШИРЕЊА БОЛЕСТИ COVID-19**

**Напомена: Поштовани, препоруке су подложне изменама у зависности од промене**

**епидемиолошке ситуације**

**Запослени у предшколским установама**

1. Сви запослени из предшколских установа морају имати обављен законски обавезан здравствени преглед (санитарни преглед) и важећу санитарну књижицу. Уколикo запослени нема важећи санитарни преглед мора се јавити надлежном институту или заводу за јавно здравље и исти обавити.

2. Сви запослени из предшколских установа који су:

– имали директан контакт са потврђеним случајем COVID-19 потребно је да се, уколико нису развили симптоме болести COVID-19 након истека 14 дана изолације, тестирају на нови корона вирус SARS-CoV-2 и врате на посао уколико је резултат теста негативан,

– били у повећаном ризику од инфекције SARS-CoV-2 (претходни рад у МУП-у или у здравственим установама где се лече оболели од COVID-19) потребно је да се, уколико нису развили симптоме болести COVID-19 након истека 14 дана од престанка рада у наведеним установама, тестирају на нови корона вирус SARS-CoV-2 и врате на посао уколико је резултат теста негативан.

3. Тестирање запослених из тачке два обавља се у надлежном институту или заводу за јавно здравље и потребно је да се запослени претходно јави институту или заводу за јавно здравље ради организације тестирања, уз примену мере заштите како би се превенирало потенцијално ширење SARS-CoV-2.

4. Потребно је да сви запослени бар два пута дневномере температуру и проверају да ли имају неки од симптома COVID-19 (повишена температура и један од знакова и симптома – кашаљ, краткоћа даха, отежано дисање, губитак чула укуса и мириса), а посебно пре доласка на посао. О здравственом стању запослених и измереним вредностима телесне температуре потребно је водити евиденцију. У случају појаве симптома који указују на COVID-19, запослени треба да се јави надређеном и не долази на посао, те да се јаве свом изабраном лекару у дому здравља.

5. У ситуацији појаве сумње на оболевање од COVID-19 код запосленог из предшколске установе, директор те установе је у обавези да о томе обавести епидемиолога надлежног института/завода за јавно здравље ради даљег поступања.

6. Потребно је да сви запослени у предшколској установи смање учесталост својих социјалних контаката у свакодневним активностима како би могућност заразе новим корона вирусом била сведена на минимум.

**Родитељи**

1. Пријем детета у предшколску установу је могућ само уз потврду од стране послодавца која доказује да су оба родитеља у радном односу и да није могуће организовати им рад од куће. У свим другим ситуацијама препоручује се да дете остане код куће и да о њему воде бригу родитељи како би се смањио контакт деце са старијим особама и особама које болују од хроничних болести.

2. Пријем детета у предшколску установу се врши уз потврду надлежног педијатра да је дете здраво и уредно вакцинисано за узраст, а коју родитељи и прешколске установе добијају од домова здравља електронским путем.

3. Дете долази у предшколску установу у пратњи једног родитеља, а у пратњи детета је увек једна иста особа или се смењују оба родитеља. Родитеље обавестити да је потребно да смање учесталост својих социјалних контаката у свакодневним активностима како би могућност заразе новим корона вирусом била сведена на минимум (избегавати одлазак у ресторане, тржне центре, на прославе и сл).

4. Уколико је могуће организовати пријем деце у унапред договореним интервалима (пријем деце исте групе у одређеном термину уз размаку од нпр. 10 минута између група).

5. Уколико је могуће избегавати улазак родитеља у предшколску установу. Обезбедити да родитељи долазе само до улаза, при чему задржавају међусобну удаљеност од најмање два метра и предају децу васпитачима одређене групе.

5. Уколико родитељ улази у предшколску установу, обавезно је да носи маску тако да маска прекрива уста, нос и браду, дезинфикује руке на улазу препаратом на бази 70% алкохола, и пређе преко постављене дезобаријере за обућу, и да тако заштићен спрема дете у гардероби. На уласку у предшколску установу треба обезбедити бесконтактно мерење температуре и родитеља и деце. Ако се код родитеља и/или детета региструје повишена телесна температура, у том случају се дете враћа кући док се не искључи сумња на COVID-19.

**Организација рада у предшколској установи**

1. Свакодневно пре почетка рада предшколских установа спровести чишћење и дезинфекцију простора, прибора и опреме, као и проветравање просторија најмање пола сата након чишћења. Средства за дезинфекцију примењивати у складу са упутством произвођача.

2. На улазу у објекат поставити дезобаријеру – сунђер или крпу добро натопљену дезинфекционим средством на бази хлора, као и дозер са средством за дезинфекцију руку на бази 70% алкохола.

3. Боравак деце организовати у малим групама. Нема одређеног ограничења када је у питању број деце која похађају једну групу, а величину групе формирати према броју расположивог особља тако да адекватно могу да брину о сваком детету, и да величина формиране групе не утиче на могућност примене мере физичког дистанцирања.

4. Не мешати децу и васпитаче из различитих васпитних група у истом простору. Боравак деце организовати тако да се међусобни контакт различитих васпитних група максимално избегне и њихови сусрети у ходницима, тоалетима, двориштима (направити распореде за тоалет, игру, боравак на отвореном и сл). Препоручује се организовање боравка и играња деце у дворишту када год је то могуће, али да при томе не долази до мешања различитих васпитних група.

5. Не користити играчке које се не могу прати и дезинфиковати, на пример плишане играчке, а тепихе и остале предмете и украсе који се тешко перу, чисте и дензификују уклонити. Не мешати играчке између васпитних група и деце пре него што се оперу и дезинфикују. Одредити место за одлагање прљавих и чистих играчака.

6. За дневни одмор деце поставити кревете по принципу „ноге-глава”, тако да удаљеност између деце буде најмање два метра у сваком правцу. За свако дете обележити постељину и водити рачуна да свако дете спава у свом кревету.

7. Организовати исхрану деце када год је то могуће у собама за боравак деце. Уколико је неопходно користити трепезарију, деца за столовима треба да седе на удаљености од најмање два метра у сваком правцу.

8. Током боравка деце у вртићу, потребно је да медицинска сестра или васпитач групе свакодневно, бар два пута дневно, проверава да ли код детета постоје знаци респираторне инфекције и да мери температуру бесконтактним топломером који након сваке употребе треба обрисати дезинфекционим средством на бази 70% алкохола.

9. При свакој сумњи на постојање респираторне инфекције дете сместити у за то одређену собу за изолацију и обавестити родитеље и надлежни институт/завод за јавно здравље. О детету, у соби за изолацију до доласка родитеља, потребно је да брине једна особа користећи маску, тако да маска прекрива уста, нос и браду, и рукавице, а просторију након одласка детета очистити и дезинфиковати.

10. На сајту предшколске установе, на улазу у предшколску установу и на видним местима у установи поставити постере са препорукама за заштиту од респираторне инфекције и правилима понашања родитеља приликом доласка и одласка.

11. Не спроводити прославе у објекту (приредбе), као ни организоване групне посете местима где се очекује окупљање већег броја особа, излете и др.

12. Спроводити мере физичког дистанцирања у случају да постоји организовани превоз деце – возач мора да носи маску, а деца треба да седе у сваком другом реду наизменично. Уколико је недовољан број места у возилу, транспорт организовати по временским интервалима. Неопходно је спроводити појачану хигијену руку (пре и по напуштању возила нпр. препаратом на бази 70% алкохола) и дезинфекцију возила одговарајућим препаратима, као и проветравање превозног средства. Не користити вештачку вентилацију/климатизацију у аутобусу

**Хигијенске мере**

1. Сво особље предшколске установе, а посебно васпитачице и особље које ради на припреми и дистрибуцији хране, мора да носи маске тако да маска прекрива уста, нос и браду, и да редовно спроводи мере личне хигијене, посебно прања руку сапуном и водом у трајању од најмање 20 секунди или средством на бази 70% алкохола. Не додиривати лице, посебно уста, нос и очи пре прања или дезинфекције руку.

2. Запослени у предшколским установама морају да носе униформе и користе обућу која је намењена за ношење само у предшколској установи. Униформе прати на температури 60–90 °C коришћењем уобичајених детерџената за рубље бар два пута недељно.

3. Редовно чистити простор објекта укључујући прање и дезинфиковање подова, зидова, врата, столова, столица, квака, прекидача за светло, ручки ормарића, славина, играчака и других површина које користи већи број лица, најмање два пута дневно, по потреби и чешће. При коришћењу дезинфекционих средстава водити рачуна о правилној примени према упутству произвођача по питању намене, концентрације, начина примене и неопходног контактног времена. Прибор и средства за чишћење и дезинфекцију се морају држати ван домашаја деце и не смеју се примењивати у непосредној близини деце, како би се избегло евентуално удисање испарења. Чишћење се спроводи када су деца у дворишту или након одласка деце.

4. Сви запослени обавезно морају одмах по уласку дезинфиковати сопствене мобилне телефоне.

5. Просторије редовно проветравати уз омогућавање континуираног протока ваздуха. Не користити вештачку вентилацију.

6. Не дозволити деци да међусобно деле храну и прибор за исхрану.

7. Потребно је спровести појачане хигијенске мере приликом прања, умивања, пресвлачења и држања деце у наручју. Приликом мењања пелена строго поштовати процедуру хигијене руку (прање руку сапуном и водом у трајању од најмање 20 секунди или користити средство на бази 70% алкохола) пре и након замене и одлагања пелена.

8. Обавезан је надзор васпитача током прања руку деце сапуном и водом у трајању од најмање 20 секунди. Посебно је битно прати руке пре и после јела, после тоалета, после играња и боравка у природи.

9. Потребно је да свако дете има своју постељину, а постељину и друге тканине прати машински на температури од 60 до 90 °C користећи уобичајен детрџент за рубље, најмање два пута недељно.

10. Потребно је да послодавац обезбеди довољне количине личне заштитне опреме за запослене, средстава и прибора за чишћење и дезинфекцију.

11. Обезбедити обележена места за хигијенско одлагање отпада у школи – употребљених маски и др. Отпад одлагати у кесе смештене у канти са педалом за ножно отварање или отворене како би се избегло додиривање површина канте. Кесе са отпадом завезати пре бацања у контејнер и даље третирати у складу са процедуром за управљање, уз прописане мере заштите.

12. Неопходно је спроводити едукацију запослених у предшколској установи, родитеља и деце о значају и начину примене мера превенције, посебно редовног прања руку сапуном и водом у трајању од најмање 20 секунди или употребом дезинфекционог средства на бази 70% алкохола, значају избегавања додиривања лица, посебно уста, носа и очију пре прања или дезинфекције руку, значају свакодневног праћења здравственог стања деце и остајања код куће деце, као и запослених са симптомима болести.